SKRIFTLIG FORESPØRGSEL E-3565/01

af Alexandros Alavanos (GUE/NGL) til Kommissionen

(8. januar 2002)

Om: Gennemførelse af fællesskabsordningen for bomuld i Grækenland

Gennemførelsen af fællesskabsordningen for bomuld i Grækenland er fra 1981 og indtil år 2000 blevet varetaget af en organisation for bomuld, som imidlertid er blevet nedlagt. Kontrollen er i dette høstår foretaget af en ny udbetalingsorganisation, OPEKEPE, som imidlertid ikke råder over nogen organiseret tjeneste til at foretage teknisk kontrol med det resultat, at der er konstateret store forsinkelser, sammenblandinger, men også tvivlspørgsmål i forbindelse med de forskellige former for kontrol, som er fastsat af forordning (EF) nr. 1050/2001(1) og nr. 1591/2001(2).

1. Hvilken eller hvilke organisationer og tjenester har overtaget den kontrol, som er fastsat i forordning (EF) 1591/2001 (artikel 5, 13 m.fl.)? Hvornår blev de beskikket hertil? Og især, hvilken instans fik efter nedlæggelsen af organisationen for bomuld overdraget at foretage den kvalitetskontrol med den ikke-egrenerede og egrenerede bomuld (kapsel, fiberlængde, vandindhold), som er nødvendig for at fastsætte prisen for den ikke-egrenerede bomuld og vægten af den egrenerede bomuld, for hvilken der udbetales støtte, og som ikke kan være troværdig uden et specialiseret personale, egnet infrastruktur (sorteringsapparat, laboratorier til kvalitetskontrol) og central samordning?

2. Har Kommissionen kontrolleret, om de organisationer, som har overtaget den forskellige kontrol som er fastsat i henhold til fællesskabsordningen for bomuld, er egnede og rede til at imødekomme de krav, som findes i forordning (EF) 1051/2001 og 1591/2001?

3. Har Kommissionen undersøgt pålideligheden af det koordineringssystem, som er oprettet i henhold til artikel 13, stk. 3, i forordning (EF) 1591/2001?

(1) EFT L 148 af 1.6.2001, s. 3.

(2) EFT L 210 af 3.8.2001, s. 10.

Svar afgivet på Kommissionens vegne af Franz Fischler

(8. februar 2002)

Inden for rammerne af den fælles landbrugspolitik og navnlig forvaltningen af de fælles markedsordninger for landbrugsprodukter er det ikke Kommissionens opgave at tage stilling til den interne organisation i den græske administration, der varetager kontrollen med EF-tilskuddene på landbrugsområdet.

Ifølge Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1) har medlemsstaterne pligt til at give Kommissionen meddelelse om, hvilke tjenester de har besluttet at godkende og tilsende Kommissionen oplysninger om deres funktion. Denne forordning giver Kommissionen ret til at holde øje med de udbetalende kontorers og organers aktiviteter, hvilket sker i nært samarbejde med den medlemsstat, der er ansvarlig for disse tjenester.

Inden for rammerne af EF-lovgivningen vedrørende den støtteordning for bomuld, der gælder med virkning fra produktionsåret 2001/2002, er Kommissionen officielt blevet orienteret om reorganiseringen af de kontroltjenester, det ærede medlem omtaler, og som går ud på, at opgaverne for fremtiden skal varetages af et enkelt udbetalende organ benævnt Opekepe. Det nationale bomuldskontors tjenester er blevet integreret i Opekepe på såvel nationalt som regionalt plan.

Det er indlysende, at denne nye struktur ikke kræver, at der indføres et koordineringssystem som fastsat i Kommissionens forordning (EF) nr. 1591/2001 af 2. august 2001 om gennemførelsesbestemmelser for støtteordningen for bomuld(2), når kontrolordningen hører under flere organer.

Inden for rammerne af den procedure vedrørende regnskabsafslutningen, der er fastsat i forordning (EF) nr. 1258/1999, vil Kommissionen inden for de pålagte frister overvåge overholdelsen af betingelserne vedrørende beslutningerne om den finansielle afslutning og overensstemmelsen med Fællesskabets regler.

(1) EFT L 160 af 26.6.1999.

(2) EFT L 210 af 3.8.2001.